**נייר עמדה**

**הצעת חוק שיפוט בתי דין רבניים (נישואין וגירושין) (תיקון – סמכות בין-לאומית בתביעה לגירושין במקרי עיגון), התשע"ח–2018**

**מבוא**

חוק שיפוט בתי דין רבניים מעניק לבתי הדין סמכות לא רק ביחס ליהודים אזרחי ישראל, אלא גם במצב שבו אחד מבני הזוג לכל הפחות הוא אזרח או תושב מדינת ישראל.

כאשר בני זוג יהודים ברחבי העולם מתגרשים, הם חייבים לעשות זאת על פי החוק האזרחי הרובץ עליהם. לא תמיד בני הזוג מסכימים להתגרש גם על פי ההלכה, מה שיוצר עבור הנשים בעיקר, בעיה קשה של עגינות. הצעת החוק החדשה באה להרחיב את סמכויות השיפוט של בתי הדין הרבניים בארץ, כך שיחולו גם על בני זוג שאינם עונים על הקריטריונים הקיימים כיום בחוק, ובלבד שבית הדין השתכנע שיש חשש ממשי שלא יהיה ניתן להתיר את הנישואין לפי דין תורה במקום מושבם האחרון של בני הזוג.

**מבט יהודי**

1. **העגינות כטרגדיה** - כשביקשו חכמינו ז"ל לתאר את גודל הטרגדיה של ירושלים לאחר החורבן כשהייתה שרויה בשפל חסר תקדים, הם השוו אותה לעגונה: "איכה ישבה בדד [...] היתה כאלמנה" (איכה א, א) – אלמנה אין כתיב כאן אלא כאלמנה, שהלך בעלה למדינת הים" (איכה רבה א, ג). הרמב"ם מדמה לשבויה את האישה הכלואה בנישואיה בעל כורחה (משנה תורה אישות יד, ח), וחלק מן הפוסקים אף משווים התרת עגונה להצלת נפשות. (עובדיה יוסף, "יביע אומר", חלק ו, סימן ג).
2. **חובת הסיוע לעשוקים -** אחד היסודות החשובים בעם ישראל הוא חובת הערבות ההדדית. ערבות זו עוברת כחוט השני בכל התנ"ך. החל מן ההתייחסות לעם ישראל כאל "אחיך" עד פסוקים רבים בנביאים, כגון "כִּי תִרְאֶה עָרֹם וְכִסִּיתוֹ, וּמִבְּשָׂרְךָ לֹא תִתְעַלָּם" (ישעיהו נח,ז).

ערבות זו מתורגמת גם למצוות הצדקה ולמצוות גמילות חסדים, וגם לחובה לסייע לאדם הנמצא במצוקה, שנאמר: "לֹא תַעֲמֹד עַל דַּם רֵעֶךָ" (ויקרא יט,טז). במיוחד, מוטלת חובה זו על מנהיגי הציבור, שצריכים להיות בין השאר "אנשי חיל" וכלשונו של הרמב"ם (הלכות סנהדרין פרק ב הלכה ז): "ובכלל אנשי חיל, שיהיה להן לב אמיץ להציל עשוק מיד עושקו, כענין שנאמר: ויקם משה ויושיען (שמות ב,יז)".

1. **חובת ההתייצבות בפני בית דין –** כל יהודי חייב להתייצב בבית דין כאשר הוא נדרש לכך. הנתבע רשאי לבחור ללכת לבית דין במקום מגוריו[[1]](#endnote-2), אולם, כאשר הנתבע מסרב להתדיין בפני בית הדין במקום מגוריו, והתובע תובע אותו בכל בית דין שהוא, הנתבע חייב להגיע לשם[[2]](#endnote-3).

**לסיכום: לאור האמור, רבני צהר תומכים בהצעת החוק.**

1. שולחן ערוך חושן משפט סימן יד סעיף א. [↑](#endnote-ref-2)
2. רמ"א שם; שולחן ערוך חושן משפט סימן ג סעיף א. [↑](#endnote-ref-3)